Kaapse water ‘veilig’ om te drink(Argieffoto: pixabay) Die Stad Kaapstad sê die voorsorgwaarskuwing oor water wat vroeër vir die Atlantiese kusgebied uitgereik is, is opgehef nadat omvattende toetse gewys het dit hou geen gesondheidsgevaar in nie. “Die water is veilig om te drink,” lui ŉ verklaring van die stad. Luidens die verklaring is ŉ moontlike rede vir ŉ toename in klagtes oor die water spore van 2-metielisoborneol (MIB). Dit is ŉ samestelling met geen gesondheidsuitwerking nie. Dit word geproduseer deur sekere soorte alge, wat soms in die stad se damme voorkom. Die stad sê dit is moontlik dat reën vroeër vandeesweek algedeeltjies tussen die Woodheaddam en ŉ oordragtonnel losgemaak het. Verpoeierde geaktiveerde koolstof word gereeld gebruik om smake en reuke te verwyder, maar in dié geval is geen reuk of smaak by die wateraanleg opgemerk nie en ŉ laboratoriumontleding moes gedoen word om die voorkoms van MIB te bevestig. “Sommige inwoners se palette is egter baie sensitief vir selfs mikroskopiese veranderinge in die samestelling van die water.” Die stad het verskoning gevra vir enige ongerief wat veroorsaak is terwyl die moontlikheid van enige nienakoming ondersoek is. Van die gebiede wat geraak is, sluit in Kampsbaai, Seepunt en Fresnaye. “Inwoners word verseker dat elke moontlike poging aangewend is om die ondersoek te bespoedig en die situasie te normaliseer. Sommige van die toetsuitslae duur soms tot 24 uur. Dit was in dié geval ook nodig om monsters oor ŉ groot gebied te neem, voor die versekering gegee kon word dat die water veilig is om te drink.” Inwoners wat vermoed daar is fout met hul drinkwater, kan die stad by 0860 103 089 bel sodat ondersoek so gou moontlik ingestel kan word.